### Beslutninger

Forslaget blev på byrådsmødet den 25. juni 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA SF

SF’s vision for ældreområdet er, at det er centralt, at alle ældre – uanset hvor de bor – skal opleve et værdigt og trygt ældreliv, som inkluderer høj kvalitet i pleje, omsorg og sundhed. Dette kræver ordentlige personalenormeringer og arbejdsforhold, der muliggør trivsel og fastholdelse af de ansatte.

Befolkningsfremskrivningerne viser, at antallet af ældre vil stige markant i de kommende år og at den erhvervsaktive befolkning ikke vil stige i samme takt. Dette betyder, at vi skal forberede os på et øget behov for personale på ældreområdet, samtidig med at vi skal sikre, at vi har kvalificerede medarbejdere, der trives og kan fastholdes på arbejdspladsen.

Med dette budgetforslag ønsker SF konkrete initiativer, der kommer til gavn for borgeren og samtidig styrker normeringerne og de arbejdsmiljømæssige forhold, som er nødvendige for at sikre det gode ældreliv.

SF stiller forslag om:

a) Der afsættes ressourcer til ekstra personale om eftermiddagen og aftenen på plejehjem og rehabiliteringscentre

Ved at øge bemandingen i eftermiddag- og aftenstimerne gives mulighed for bedre at imødekomme behovet for omsorg, nærhed og de akutte behov, der kan opstå hos borgeren. Den øgede bemanding vil samtidig understøtte arbejdet med, at medarbejderne ikke bliver nedslidte og presset af stressrelaterede arbejdsforhold.

b) Der afsættes ressourcer til efter- og videreuddannelse af personalets kompetencer på plejehjem og rehabiliteringscentrene

Medarbejderne i kommunens plejehjem og rehabilitetscentre arbejder i komplekse faglige udfordringer, der følger med den pleje og omsorg de har for byens ældre borgere

c) Der afsættes ressourcer til forebyggelse af fysisk nedslidning blandt personalet på plejehjem og rehabiliteringscentrene

For at forbedre arbejdsmiljøet for personalet, og fastholde medarbejderne på arbejdsmarkedet, er der behov for tiltag, der sikrer at medarbejderne har forebyggende tilbud, der kan afhjælpe arbejdets fysiske belastning. SF forslår at der:

- Etableres en fysioterapiordning for medarbejderne

- Der investeres i ergonomiske forbedringer i form af hjælpemidler og arbejdsstationer

- At der tilbydes motion på arbejdet, fx ved brug af fysioterapeuter eller af motionsrum

Afslutning

Dette budgetforslag sigter mod at styrke kernevelfærden i ældreplejen i [adresse] gennem en kombination af forbedrede normeringer, styrket ledelse, kompetenceudvikling og arbejdsmiljø. Vi ønsker at sikre både et godt arbejdsmiljø for medarbejderne og en høj kvalitet i plejen af ældre borgere. Ved at tage ansvar for medarbejdernes trivsel og faglige udvikling, kan vi både fastholde medarbejdere og sikre et værdigt ældreliv for vores borgere i [adresse].

Finansiering

SF foreslår, at der sker en omprioritering af ressourcerne i MSO samt at forslaget finansieres endvidere via SF’s forslag ”Mere råd til velfærd”.

Stillet af:

Anna Pedersen, Gundhild Bertelsen, Winnie Schou, Jannie Kristoffersen og Dan Johnsen.